title: Vykonávacie Nariadenie Rady (EÚ) č. 1202/2009 zo 7. decembra 2009 , ktorým sa ukladá konečné antidumpingové clo na dovoz furfurylalkoholu s pôvodom v Čínskej ľudovej republike po preskúmaní ukončenia platnosti opatrení podľa článku 11 ods. 2 nariadenia Rady (ES) č. 384/96

text:
               10.12.2009

               SK

               Úradný vestník Európskej únie

               L 323/48

      VYKONÁVACIE NARIADENIE RADY (EÚ) č. 1202/2009
   zo 7. decembra 2009,
   ktorým sa ukladá konečné antidumpingové clo na dovoz furfurylalkoholu s pôvodom v Čínskej ľudovej republike po preskúmaní ukončenia platnosti opatrení podľa článku 11 ods. 2 nariadenia Rady (ES) č. 384/96
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva (1) (ďalej len „základné nariadenie“), a najmä na jeho článok 9 a článok 11 ods. 2,
   so zreteľom na návrh predložený Komisiou po porade s poradným výborom,
   keďže:
   A.   POSTUP

   1.   Platné opatrenia

               (1)

               V októbri 2003 uložila Rada nariadením (ES) č. 1905/2003 (2) konečné antidumpingové opatrenia vo forme špecifického cla na dovoz furfurylalkoholu (ďalej len „FA“) s pôvodom z Čínskej ľudovej republiky (ďalej len „Čína“). Výška osobitného cla sa pohybuje od 84 EUR do 160 EUR za tonu v prípade štyroch spolupracujúcich čínskych výrobcov, zatiaľ čo celoštátne clo bolo stanovené vo výške 250 EUR za tonu (ďalej len „pôvodné prešetrovanie“).

         2.   Žiadosť o preskúmanie pred uplynutím platnosti

               (2)

               Po uverejnení oznámenia o blížiacom sa ukončení platnosti antidumpingových opatrení uplatniteľných na dovoz FA s pôvodom z Číny (3) v máji 2008 bola Komisii 30. júla 2008 doručená žiadosť o preskúmanie podľa článku 11 ods. 2 základného nariadenia.

               (3)

               Žiadosť podala spoločnosť International Furan Chemicals BV (ďalej len „žiadateľ“) v mene jediného výrobcu v Únii predstavujúceho 100 % výroby FA v Únii. Žiadosť sa odôvodňuje tým, že uplynutie platnosti opatrení by pravdepodobne viedlo k pokračovaniu dumpingu a opakovanému výskytu ujmy spôsobenej výrobnému odvetviu Únie.

               (4)

               Po konzultácii s poradným výborom dospela Komisia k záveru, že existujú dostatočné dôkazy na začatie preskúmania pred skončením platnosti podľa článku 11 ods. 2 základného nariadenia a uverejnila oznámenie o začatí tohto preskúmania v Úradnom vestníku Európskej únie
                   (4).

         3.   Prešetrovanie

   3.1.   Postup

               (5)

               Komisia o začatí preskúmania oficiálne informovala žiadajúceho výrobcu z Únie, vyvážajúcich výrobcov v Číne, orgány Číny, výrobcu v Spojených štátoch amerických ako navrhovanej analogickej krajiny, dovozcov/predajcov a používateľov v Únii, o ktorých bolo známe, že sa ich táto záležitosť týka. Zainteresované strany mali možnosť písomne oznámiť svoje stanoviská a požiadať o vypočutie v rámci lehoty stanovenej v oznámení o začatí preskúmania.

               (6)

               Všetkým stranám, ktoré boli oficiálne informované o začatí preskúmania, ako aj tým, ktoré o to požiadali v lehote stanovenej v oznámení o začatí preskúmania, sa zaslali dotazníky.

               (7)

               Vyplnené dotazníky zaslali žiadajúci výrobca z Únie, dvaja obchodníci, desať používateľov, dve združenia používateľov, jeden vyvážajúci výrobca z Číny a výrobca z analogickej krajiny.

         3.2.   Zainteresované strany a overovacie návštevy

               (8)

               Komisia získala a overila všetky informácie, ktoré považovala za potrebné na účely stanovenia pravdepodobnosti pokračovania alebo opätovného výskytu dumpingu a ujmy a na určenie záujmu Únie. Overovacie návštevy sa vykonali v priestoroch týchto spoločností:

                           —

                           výrobcu z Únie a prepojených spoločností:

                                       —

                                       TransFurans Chemicals BVBA, Geel, Belgicko

                                       —

                                       International Furan Chemicals B.V., Rotterdam, Holandsko

                                       —

                                       Central Romana Corporation, LTD, La Romana, Dominikánska republika

                           —

                           vyvážajúcich výrobcov v Číne:

                                       —

                                       Zhucheng Taisheng Chemical Co. Ltd.

                           —

                           výrobcu v analogickej krajine:

                                       —

                                       Penn Speciality Chemicals Inc., Spojené štáty americké (ďalej len „USA“)

                           —

                           neprepojených dovozcov/obchodníkov:

                                       —

                                       S. Chemicals, Holandsko

                           —

                           používateľov:

                                       —

                                       Kiilto OY, Fínsko

                                       —

                                       Mazzon Flli., Taliansko

                                       —

                                       SATEF Hüttenes-Albertus, Taliansko

                                       —

                                       Ashland Sudchemie Kernsfest, Nemecko

                                       —

                                       Hüttenes-Albertus, Nemecko

         3.3.   Obdobie revízneho prešetrovania a posudzované obdobie

               (9)

               Prešetrovanie týkajúce sa pokračovania alebo opakovaného výskytu dumpingu a ujmy sa vzťahovalo na obdobie od 1. októbra 2007 do 30. septembra 2008 (ďalej len „ORP“ alebo „obdobie revízneho prešetrovania“).

               (10)

               Preskúmanie trendov relevantných pre hodnotenie pravdepodobnosti pokračovania alebo opakovaného výskytu ujmy prebiehalo v období od 1. januára 2005 do konca ORP (ďalej len „posudzované obdobie“).

         B.   PRÍSLUŠNÝ VÝROBOK A PODOBNÝ VÝROBOK

   1.   Príslušný výrobok

               (11)

               Príslušný výrobok je ten istý výrobok, ktorý bol predmetom pôvodného prešetrovania, t. j. FA s pôvodom v Číne, v súčasnosti zaradený pod kód KN ex 2932 13 00.

               (12)

               FA je chemický výrobok Je to bezfarebná svetložltá tekutina, ktorá je rozpustná v mnohých bežných organických rozpúšťadlách. Surovinou na výrobu FA je furfural (FF), ktorý je chemickou kvapalinou získanou spracovaním rozličných typov poľnohospodárskeho odpadu, ako je okrem iného cukrová trstina, vretená kukuričných klasov a šupky z ryže.

               (13)

               FA je komodita. Hlavným využitím FA je výroba syntetických živíc, ktoré sa používajú na výrobu odlievacích foriem, ktoré sa používajú na výrobu kovových odliatkov na priemyselné účely.

         2.   Podobný výrobok

               (14)

               Rovnako ako pri predchádzajúcom prešetrovaní, aj pri tomto prešetrovaní sa ukázalo, že základné fyzikálne a technické vlastnosti FA vyrobených a predávaných výrobným odvetvím Únie v Únii, FA vyrobených a predávaných na domácom čínskom trhu a FA dovezených do Únie z Číny, ako aj FA vyrobených a predávaných v USA sú rovnaké a že majú rovnaké použitie.

               (15)

               Preto sa dospelo k záveru, že všetky tieto výrobky predstavujú jeden podobný výrobok v zmysle článku 1 ods. 4 základného nariadenia.

         C.   PRAVDEPODOBNOSŤ POKRAČOVANIA DUMPINGU

               (16)

               V súlade s článkom 11 ods. 2 základného nariadenia sa preskúmalo, či by uplynutie platnosti opatrení mohlo viesť k pokračovaniu alebo opakovanému výskytu dumpingu.

               (17)

               Podľa článku 11 ods. 9 základného nariadenia bola použitá rovnaká metodika ako pri pôvodnom prešetrovaní. Keďže preskúmanie pred uplynutím platnosti neobsahuje žiadne preskúmanie zmenených okolností, nevenovala sa žiadna pozornosť tomu, či by sa výrobcom malo udeliť trhovohospodárske zaobchádzanie (THZ).

         1.   Úvodné poznámky

               (18)

               Pripomína sa, že počas pôvodného prešetrovania na prešetrovaní spolupracovali štyria vyvážajúci čínski vývozcovia, ktorí požiadali o THZ podľa článku 2 ods. 7 písm. c) základného nariadenia. Žiadny z týchto čínskych vyvážajúcich výrobcov nesplnil všetky požadované podmienky na udelenie THZ a preto všetky žiadosti o THP boli zamietnuté. Všetkým bolo udelené individuálne zaobchádzanie (IZ), pretože pri prešetrovaní sa zistilo, že splnili požadované kritériá. Je potrebné poznamenať, že pri predchádzajúcom prešetrovaní bolo individuálne zaobchádzanie (IZ) poskytnuté jedinému čínskemu výrobcovi, ktorý počas tohto preskúmania pred ukončením platnosti spolupracoval.

               (19)

               Tento jediný spolupracujúci čínsky vyvážajúci výrobca sa podieľal na dovoze do Únie počas ORP vo výške 23,1 %. Počas ORP nebolo možné získať priamo od ostatných vyvážajúcich výrobcov žiadne spoľahlivé údaje o dovoze príslušného výrobku do Únie. Za týchto okolností a v súlade s článkom 18 základného nariadenia musela Komisia namiesto celkových dovezených množstiev a cien použiť dostupné skutočnosti, t. j. Eurostat a dokumentáciu predloženú žiadateľom v žiadosti o začatie preskúmania.

               (20)

               Existujúce antidumpingové clá, v rozmedzí od 84 EUR od 160 EUR/t, s celoštátnym zostatkovým clom 250 EUR/t, zodpovedajú úrovni ujmy preukázanej počas predchádzajúceho prešetrovania.

         2.   Dumping počas obdobia prešetrovania

   2.1.   Analogická krajina

               (21)

               Pri pôvodnom prešetrovaní sa na účely určenia normálnej hodnoty pre Čínu ako vhodná krajina s trhovým hospodárstvom použili Spojené štáty americké (ďalej len „USA“). V oznámení o začatí súčasného prešetrovania Komisia naznačila svoj úmysel použiť USA ako analogickú krajinu. Zainteresované strany boli vyzvané, aby vyjadrili svoje pripomienky k tomuto zámeru. Komisia považovala USA za vhodnú analogickú krajinu vzhľadom na veľkosť a otvorenosť ich domáceho trhu a vzhľadom na skutočnosť, že jeden americký výrobca súhlasil, že bude pri prešetrovaní v plnom rozsahu spolupracovať.

               (22)

               Proti výberu USA za analogickú krajinu namietalo združenie dovozcov s odôvodnením, že v USA pôsobí len jeden hlavný výrobca a že domáce ceny sú mimoriadne vysoké. Jeden čínsky vyvážajúci výrobca tvrdil, že úroveň hospodárskej súťaže v USA je nižšia ako na domácom trhu v Číne, a preto tieto trhy nie sú porovnateľné. Zistilo sa však, že hoci na trhu v USA je len jeden výrobca, aj dovoz zohrával úlohu, ktorá zabezpečila dostatočnú úroveň hospodárskej súťaže na tomto rozsiahlom trhu. Navyše, žiadny zo známych výrobcov, ktorí boli oslovení v ďalších prípadných analogických krajinách vrátane Thajska, Turecka a Južnej Afriky, so spoluprácou nesúhlasil.

               (23)

               Vzhľadom na uvedené skutočnosti sa dospelo k záveru, že USA je najvhodnejšou a najprimeranejšou analogickou krajinou podľa článku 2 ods. 7 základného nariadenia.

         2.2.   Bežná hodnota

               (24)

               V súlade s článkom 2 ods. 7 písm. a) základného nariadenia bola normálna hodnota stanovená na základe overených informácií získaných od výrobcu v USA.

               (25)

               Komisia najprv zistila, že celkový domáci predaj amerického výrobcu sa realizuje v dostatočných množstvách a preto sa dá považovať za reprezentatívny v zmysle článku 2 ods. 2 základného nariadenia.

               (26)

               Komisia následne preskúmala, či by sa mohol príslušný výrobok, ktorý sa na domácom trhu predáva v reprezentatívnych množstvách, v analogickej krajine považovať za výrobok predávaný v rámci bežného obchodovania podľa článku 2 ods. 4 základného nariadenia. Zistilo sa, že objem predaja jedného druhu výrobku predávaného za čistú predajnú cenu rovnajúcu sa výrobným nákladom alebo vyššiu ako sú výrobné náklady predstavoval 80 % alebo viac z celkového objemu predaja a vážená priemerná cena tohto druhu sa rovnala výrobným nákladom alebo bola vyššia ako výrobné náklady. Preto bolo možné použiť skutočné domáce ceny vypočítané ako vážený priemer cien všetkých domácich predajov, ktoré sa uskutočnili počas ORP, bez ohľadu na to, či tieto predaje boli ziskové alebo nie.

               (27)

               Bežná hodnota sa teda stanovila tak, ako sa uvádza v článku 2 ods. 1 základného nariadenia, na základe cien zaplatených alebo splatných pri bežnom obchodovaní nezávislými zákazníkmi na domácom trhu v analogickej krajine.

         2.3.   Vývozná cena

               (28)

               Pri pôvodnom prešetrovaní bolo IZ poskytnuté jedinému čínskemu vyvážajúcemu výrobcovi, ktorý spolupracoval. Vývozná cena príslušného výrobku tejto spoločnosti sa stanovila v súlade s článkom 2 ods. 8 základného nariadenia podľa vývozných cien skutočne zaplatených alebo splatných prvému nezávislému zákazníkovi so sídlom v Únii.

               (29)

               Keďže spolupráca s Čínou bola veľmi slabá, celoštátne dumpingové rozpätie platné pre všetkých ostatných vývozcov v Číne sa vypočítalo použitím štatistiky o čínskom vývoze.

         2.4.   Porovnanie

               (30)

               V záujme objektívneho porovnania normálnej hodnoty a vývoznej ceny sa náležite, vo forme úprav, prihliadlo na rozdiely ovplyvňujúce ceny a porovnateľnosť cien v súlade s článkom 2 ods. 10 základného nariadenia. Primerané úpravy týkajúce sa prepravných, poistených a úverových nákladov sa vykonali vo všetkých prípadoch, v ktorých sa považovali za odôvodnené, presné a podložené overenými dôkazmi.

         2.5.   Dumpingové rozpätie

               (31)

               V súlade s článkom 2 ods. 11 základného nariadenia sa vážená priemerná normálna hodnota stanovená pre USA porovnala s váženou priemernou vývoznou cenou zo závodu spolupracujúceho čínskeho vyvážajúceho výrobcu. Z tohto porovnania vyplynula existencia výrazného dumpingu s dumpingovým rozpätím na úrovni vyššej ako 40 %.

               (32)

               Na základe štatistiky Eurostat a čínskych štatistík za všetok ostatný čínsky vývoz do Únie sa zistilo, že aj rozpätie dumpingu bolo značné, v rovnakom rozsahu ako je uvedené vyššie.

         3.   Vývoj dovozu v prípade povolenia ukončenia platnosti opatrení

   3.1.   Úvodná poznámka

               (33)

               Je potrebné pripomenúť, že opatrenia sú platné od októbra 2003.

         3.2.   Vývoj výroby a využívania kapacity v Číne

               (34)

               Z dôvodu neexistencie zmysluplnej spolupráce zo strany čínskych vyvážajúcich výrobcov pri súčasnom prešetrovaní neboli k dispozícii žiadne overiteľné údaje o ich kapacite a využití kapacity.

               (35)

               Podľa odhadu žiadateľa bola v roku 2006 celková výrobná kapacita v Číne približne 364 900 ton FA ročne.

               (36)

               Podľa Čínskeho národného informačného centra (5)„V oblasti výrobnej kapacity furfuralu a furfurylalkoholu došlo v posledných rokoch k neprimerane rýchlej expanzii. Celkové oslabenie sektorov následnej spotreby ako sú furánové živice viedlo k značnému prebytku na trhu furfural a furfurylalkoholu“. „Výroba furfural a najmä furfurylalkoholu v Číne je stále závislá od vývozu“. V tomto zdroji sa tiež uvádza, že v roku 2005 bolo v Číne viac ako 300 výrobcov FA. Celková ročná výrobná kapacita FA bola 240 000 ton a objem výroby bol približne 140 000 ton.

               (37)

               Podľa odhadov jediného spolupracujúceho čínskeho vyvážajúceho výrobcu, v roku 2008 dosiahla celková výroba FA v Číne 200 000 ton.

               (38)

               V každom prípade je čínska výrobná kapacita aj naďalej značná. Okrom toho sa čínsky vývoz do Únie aj napriek existujúcim opatreniam naďalej zvyšoval. Bez ohľadu na zdroj informácií je jasné, že čínska výrobná kapacita značne prevyšuje spotrebu Únie.

               (39)

               Trh Únie je pre FA veľkým a stabilným trhom a vzhľadom na existenciu prísnych antidumpingových opatrení v USA na dovoz z Číny (v rozpätí od 43 % do 50 %, ktoré boli obnovené v júli 2006) sa očakáva, že ak by sa povolilo ukončenie existujúcich opatrení, čínski výrobcovia by mali veľkú motiváciu prepravovať voľné kapacity do Únie.

               (40)

               Na základe uvedeného možno dospieť k záveru, že vzhľadom na obrovskú kapacitu, ktorá je v Číne k dispozícii, a na existenciu antidumpingových ciel na inom významnom trhu, USA, existuje vysoká pravdepodobnosť, že v prípade povolenia skončenia platnosti opatrení, objem dumpingového dovozu do Únie by vzrástol.

         3.3.   Objem a cena dovozu z Číny do Únie

               (41)

               Počas ORP dovoz príslušného výrobku z Číny predstavoval približne 21 000 ton. Jednotková cena bola v priemere 1 210 EUR za tonu (pozri odôvodnenie 57). Počas rovnakého obdobia bola priemerná jednotková predajná cena v Únii omnoho vyššia ako táto cena, čím by sa trh Únie stal veľmi atraktívnym pre čínskych vývozcov, ak by sa povolilo skončenie platnosti opatrení.

         3.4.   Objem a cena čínskeho vývozu do tretích krajín

               (42)

               Na základe údajov poskytnutých spolupracujúcim čínskym vyvážajúcim výrobcom sa zistilo, že táto spoločnosť vyvážala väčšie množstvá do tretích krajín ako do Únie a za ceny podstatne nižšie ako boli ceny výrobcov z Únie na trhu Únie a tiež nižšie ako boli čínske vývozné ceny do Únie.

               (43)

               To potvrdili aj verejne dostupné čínske štatistky, ktoré ukazujú, že počas väčšej časti obdobia prešetrovania čínske spoločnosti vyvážali najmä do ázijských krajín za ceny oveľa nižšie ako boli ceny za ich vývoz na trh Únie. Za týchto okolností, ak by sa povolilo skončenie platnosti, čínski vyvážajúci výrobcovia môžu presmerovať tento predaj na trh Únie s vyššími cenami, ale stále za dumpingové ceny, ktoré by boli stále nižšie ako ceny tohto výrobného odvetvia Únie.

               (44)

               O cenách na domácom trhu v Číne sú k dispozícii len obmedzené informácie.

               (45)

               Z vyplneného dotazníka jedinej spolupracujúcej čínskej spoločnosti však vyplýva, že táto spoločnosť predávala príslušný výrobok na svojom domácom trhu za cenu podstatne nižšiu ako bola cena jej vývozu do tretích krajín a do Únie.

         3.5.   Záver

               (46)

               Z prešetrovania vyplynulo, že kým objemy dovozu príslušného výrobku boli v ORP relatívne vysoké, miera dumpingu, ktorá sa pri tomto dovoze zistila, bola značná.

               (47)

               Vzhľadom na voľnú kapacitu, ktorá je v Číne k dispozícii a ktorá značne prevyšuje celkovú spotrebu Únie, významný rozdiel medzi cenami účtovanými v Únii a v tretích krajinách a z toto vyplývajúca atraktívnosť trhu Únie pre čínskych vyvážajúcich výrobcov, ako sa uvádza v odôvodnení 41, sa dospelo k záveru, že existuje veľká pravdepodobnosť, že v prípade povolenia skončenia platnosti opatrení by sa zvýšil dumpingový dovoz do Únie.

         D.   VYMEDZENIE POJMU VÝROBNÉHO ODVETVIA ÚNIE

               (48)

               Rovnako ako pri pôvodnom prešetrovaní sa zistilo, že v Únii je len jeden výrobca FA: TransFurans Chemicals, Belgicko (ďalej len spoločnosť „TFC“). Výroba TFC preto predstavuje celkovú výrobu v Únii v zmysle článku 4 ods. 1 základného nariadenia.

               (49)

               Výroba Únie je plne sústredená v jednom hospodárskom subjekte, ktorý tvoria tri spoločnosti a ktorý funguje takto:

               (50)

               Spoločnosť TFC pretvára surovinu furfural, dodávanú materskou spoločnosťou Central Romana Corporation (ďalej len „CRC“) z Dominikánskej republiky na príslušný výrobok. Spoločnosť International Furan Chemicals (ďalej len „IFC“) so sídlom v Holandsku pôsobí ako celosvetový obchodný zástupca pre príslušný výrobok vyrábaný spoločnosťou TFC. Spoločnosti TFC, IFC a CRC sú prepojené cez spoločné vlastníctvo.

               (51)

               Na základe uvedeného sa spoločnosť TFC a jej prepojená spoločnosť IFC považujú za spoločnosti tvoriace výrobné odvetvie Únie v zmysle článku 5 ods. 4 a článku 4 ods. 1 základného nariadenia. Preto, aby sa vykonalo zmysluplné posúdenie určitých ukazovateľov ujmy, bolo by potrebné zobrať do úvahy aj niektoré údaje spoločnosti CRC.

         E.   SITUÁCIA NA TRHU ÚNIE

   1.   Úvodná poznámka

               (52)

               Vzhľadom na to, že výrobné odvetvie Únie tvorí len jedna spoločnosť, konkrétne údaje týkajúce sa výrobného odvetvia Únie, ktoré boli uvedené v overených vyplnených dotazníkoch, spotreba a podiel čínskych vyvážajúcich výrobcov, ako aj z ostatných tretích krajín na trhu sa indexoval s cieľom zachovať dôvernosť údajov poskytnutých podľa článku 19 základného nariadenia.

         2.   Spotreba Únie

               (53)

               Spotreba Únie sa vypočítala na základe kombinovaného objemu predaja FA vyrobeného výrobným odvetvím Únie v rámci Únie, dovozu z Číny, ako aj dovozu z ostatných tretích krajín.

               (54)

               Pokiaľ ide o objemy dovozu z príslušnej krajiny a rovnako ako počas pôvodného prešetrovania sa radšej použili oficiálne čínske štatistiky o vývoze ako štatistiky Eurostatu o dovoze, pretože čínske štatistiky sa ukázali byť presnejšie vzhľadom na skutočnosť, že určité údaje Eurostatu týkajúce sa tohto výrobku boli klasifikované ako „tajné“ a preto zatiaľ neboli verejne dostupné. Pokiaľ ide o objemy dovozu z ostatných tretích krajín použili sa štatistiky Eurostatu, pretože neboli dostupné žiadne iné spoľahlivejšie informácie.

                  Tabuľka 1   Spotreba Únie (na základe objemov predaja)

                           2005

                           2006

                           2007

                           ORP

                           Index

                           100

                           108

                           158

                           166

                           Medziročný vývoj

                           8 %

                           47 %

                           5 %

                              Zdroj: overené vyplnené dotazníky od výrobného odvetvia Únie, Eurostat, oficiálne čínske vývozné štatistiky

               (55)

               Z uvedeného a z tabuľky 1 vyplýva, že spotreba Únie sa počas posudzovaného obdobia značne zvýšila, t. j. o 66 %.

               (56)

               Je potrebné poznamenať, že uvedený vývoj môže byť ovplyvnený možnou existenciou tajných údajov z Thajska, ako sa uvádza v odôvodnení 61.

         3.   Objem, podiel na trhu a ceny dovozu z Číny

      Tabuľka 2   Dovoz z Číny vyjadrený ako objem, podiel na trhu a dovozná cena

               2005

               2006

               2007

               ORP

               Dovoz v tonách

               16 010

               10 635

               19 245

               21 002

               Index

               100

               66

               120

               131

               Podiel na trhu (index)

               100

               62

               76

               79

               Dovozná cena CIF v EUR/t

               887

               738

               893

               1 210

               Index

               100

               83

               101

               136

                  Zdroj: Oficiálne čínske štatistiky o vývoze

               (57)

               Objem dovozu z Číny sa počas posudzovaného obdobia zvýšil o 31 %, zo 16 010 ton v roku 2005 na 21 002 ton v ORP, zatiaľ čo podiel na trhu počas sledovaného obdobia poklesol o 21 %. Tento vývoj je potrebné vnímať v kontexte významného nárastu spotreby v Únii o 66 % počas rovnakého obdobia.

               (58)

               Je potrebné poznamenať, že samotné výrobné odvetvie Únie doviezlo počas ORP od 5 000 do 9 000 ton príslušného výrobku z Číny, ktorý potom ďalej predávalo na trhu v Únii. Výrobné odvetvie Únie bolo preto zároveň aj hlavným dovozcom príslušného výrobku z Číny. Výrobné odvetvie Únie dovážalo príslušný výrobok preto, lebo vzhľadom na to, že na výrobu už využívalo plnú kapacitu (pozri odôvodnenia 64 a 65), nebolo schopné pokryť dopyt na trhu Únie.

               (59)

               Počas posudzovaného obdobia sa priemerné dovozné ceny z Číny zvýšili o 36 %, t. j. z 887 EUR/t v roku 2005 na 1 210 EUR/t počas ORP.

               (60)

               Porovnanie dovoznej ceny CIF na hranici Únie účtovanej neprepojeným zákazníkom vrátane nákladov po dovoze, s cenami výrobného odvetvia Únie zo závodu (ex-works) za rovnaké druhy výrobkov ukázalo, že čínske dovozné ceny počas ORP neboli nižšie ako predajná cena výrobného odvetvia Únie.

         4.   Objem, podiel na trhu a ceny dovozu z ostatných tretích krajín

      Tabuľka 3 –   Dovoz z trhov ostatných tretích krajín

               2005

               2006

               2007

               ORP

                  Thajsko

               Tony

               673

               208

               10 660

               11 450

               Index

               100

               31

               1 584

               1 701

               Indexovaný podiel na trhu

               100

               28

               1 017

               1 044

               Dovozná cena v EUR/t

               1 059

               822

               1 086

               1 302

               Index

               100

               78

               103

               123

                  Južná Afrika

               Tony

               890

               0

               123

               2 695

               Index

               100

               0

               14

               303

               Indexovaný podiel na trhu

               100

               0

               8

               183

               Dovozná cena v EUR/t

               682

               0

               930

               1 301

               Index

               100

               0

               136

               191

                  Ostatné tretie krajiny

               Tony

               160

               11

               193

               239

               Index

               100

               7

               120

               149

               Indexovaný podiel na trhu

               100

               0

               75

               100

               Dovozná cena v EUR/t

               1 790

               7 500

               3 051

               3 368

               Index

               100

               419

               170

               188

                  Zdroj: Eurostat

               (61)

               Je potrebné poznamenať, že údaje Eurostatu pre Thajsko ukazujú nárast objemu dovozu z nevýznamných množstiev v rokoch 2005 a 2006 na 10 660 ton v roku 2007 a 11 450 ton počas ORP, s významným nárastom podielu Thajska na trhu počas posudzovaného obdobia z indexu 100 na 1 044. Je však potrebné poznamenať, že údaje Eurostatu obsahovali určité tajné údaje týkajúce sa dovozu z Thajska počas rokov 2005 a 2006 a zvýšenie dovozu a podielu na trhu boli v skutočnosti nižšie ako sa uvádza vyššie. Dovozné ceny z Thajska sa počas posudzovaného obdobia zvýšili o 23 % a boli vyššie ako čínske ceny, aj ako ceny výrobného odvetvia Únie počas ORP.

               (62)

               Aj keď sa dovoz z Južnej Afriky počas posudzovaného obdobia zvýšil, zostal na relatívne nízkej úrovni s úrovňami cien podobnými dovozu z Thajska.

               (63)

               Dovoz z ostatných tretích krajín nepredstavuje významné objemy.

         5.   Hospodárska situácia výrobného odvetvia Únie

   5.1.   Výroba, výrobná kapacita a využitie kapacity

               (64)

               Výroba výrobného odvetvia Únie sa počas posudzovaného obdobia zvýšila o 8 %. Výrobná kapacita výrobného odvetvia Únie bola počas tohto obdobia stabilná.

               (65)

               Využitie kapacity sa počas posudzovaného obdobia zvýšilo o 8 %, čím sa dosiahlo úplne využitie kapacity. Výrobné odvetvie Únie od roku 2006 vyrábalo teoreticky nad rámec svojej teoretickej inštalovanej kapacity.

                  Tabuľka 4   Výroba Únie

                           2005

                           2006

                           2007

                           RIP

                           Index

                           100

                           104

                           106

                           108

                           Medziročný vývoj

                           4 %

                           1 %

                           2 %

                              Zdroj: Overené vyplnené dotazníky výrobného odvetvia Únie

                  Tabuľka 5   Výrobná kapacita Únie

                           2005

                           2006

                           2007

                           ORP

                           Index

                           100

                           100

                           100

                           100

                           Medziročný vývoj

                           0 %

                           0 %

                           0 %

                              Zdroj: Overené vyplnené dotazníky výrobného odvetvia Únie

                  Tabuľka 6   Využitie výrobnej kapacity

                           2005

                           2006

                           2007

                           ORP

                           Index

                           100

                           104

                           106

                           108

                           Medziročný vývoj

                           4 %

                           1 %

                           2 %

                              Zdroj: Overené vyplnené dotazníky výrobného odvetvia Únie

         5.2.   Zásoby

               (66)

               Zásoby počas posudzovaného obdobia poklesli o 50 %, čo bolo spôsobené vysokým dopytom počas tohto obdobia, najmä počas ORP, a nedostatočnou kapacitou výrobného odvetvia Únie zásobovať trh Únie. V dôsledku toho sa zásoby postupne znižovali.

                  Tabuľka 7   Zásoby

                           2005

                           2006

                           2007

                           ORP

                           Index

                           100

                           81

                           89

                           50

                           Medziročný vývoj

                           –19 %

                           10 %

                           –44 %

                              Zdroj: Overené vyplnené dotazníky výrobného odvetvia Únie

         5.3.   Odbyt, podiel na trhu a ceny

      Tabuľa 8   Objemy a hodnoty predaja

               2005

               2006

               2007

               ORP

               Objem predaja – index

               100

               151

               147

               134

               Medziročný vývoj

               51 %

               –2 %

               9 %

               Hodnota predaja – index

               100

               127

               156

               175

               Medziročný vývoj

               27 %

               23 %

               12 %

                  Zdroj: Overené vyplnené dotazníky výrobného odvetvia Únie

               (67)

               Objem predaja výrobného odvetvia Únie sa od roku 2005 do roku 2006 zvýšil o 51 %, pričom maximum dosiahol v roku 2006, ale potom postupne klesal. Zároveň sa znížil podiel na trhu výrobného odvetvia Únie o 19 %. Je to spôsobené skutočnosťou, že sa požiadavky na výrobné odvetvie Únie zvýšili viac, ako sa celkovo zvýšil objem predaja. Ako už bolo uvedené, keďže výrobné odvetvie Únie už na výrobu naplno využívalo výrobnú kapacitu, nebolo schopné zvýšiť objem predaja v tom istom rozsahu, v akom sa zvyšovala spotreba.

                  Tabuľka 9   Podiel výrobného odvetvia Únie na trhu

                           2005

                           2006

                           2007

                           ORP

                           Index

                           100

                           140

                           93

                           81

                           Medziročný vývoj

                           40 %

                           –34 %

                           –13 %

                              Zdroj: Overené vyplnené dotazníky od výrobného odvetvia Únie, Eurostat, čínske vývozné štatistiky

               (68)

               Jednotkové predajné ceny výrobného odvetvia Únie sa najprv od roku 2005 do roku 2006 znížili o 16 %, a potom začali postupne narastať. Počas celého posudzovaného obdobia sa priemerné ceny výrobného odvetvia Únie takto zvýšili o 31 %.

                  Tabuľka 10   Predajné ceny výrobného odvetvia Únie

                           2005

                           2006

                           2007

                           ORP

                           Index

                           100

                           84

                           106

                           131

                           Medziročný vývoj

                           –16 %

                           26 %

                           23 %

                              Zdroj: Overené vyplnené dotazníky výrobného odvetvia Únie

         5.4.   Faktory ovplyvňujúce ceny Únie

               (69)

               Tlak na strane dopytu počas posudzovaného obdobia viedol následne k výraznému zvýšeniu cien. Vysoký dopyt počas ORP dokonca spôsobil dočasný nedostatok na trhu Únie.

               (70)

               Úrovne ciel boli na trhu Únie vo všeobecnosti počas posudzovaného obdobia vysoké. Dumpingový dovoz z Číny nevytváral počas tohto obdobia žiadny významný tlak na ceny. Preto možno pozorovať rovnaký rastúci trend dovozu z Číny a dovozu z ostatných tretích krajín s výnimkou roku 2006, keď poklesli tak objemy, ako aj ceny.

               (71)

               Predajné rozpätia boli menej ovplyvnené celkovými nákladmi na výrobu a zvýšenia cien boli spôsobené najmä vývojom na trhu. Svedčí o tom aj výnimočný nárast nákladov v roku 2006 (z dôvodu výnimočného zvýšenia nákladov na vykurovací olej na výrobu FF), ktorý nemal priamy vplyv na predajné ceny výrobného odvetvia Únie, ktoré v tom istom roku poklesli.

         5.5.   Zamestnanosť, produktivita a mzdy

               (72)

               Zamestnanosť zostala počas celého posudzovaného obdobia stabilná, zatiaľ čo produktivita sa počas rovnakého obdobia zvýšila o 6 %, čo bolo spôsobené zvýšením objemu výroby. Spracovanie FF na FA je pomerne jednoduchý proces a preto nie je veľmi náročný na pracovnú silu. Priemerné mzdy klesli počas posudzovaného obdobia o 4 %.

                  Tabuľka 11   Zamestnanosť

                           2005

                           2006

                           2007

                           ORP

                           Index

                           100

                           106

                           105

                           102

                           Medziročný vývoj

                           6 %

                           –1 %

                           –3 %

                              Zdroj: Overené vyplnené dotazníky výrobného odvetvia Únie

                  Tabuľka 12   Produktivita

                           2005

                           2006

                           2007

                           ORP

                           Index

                           100

                           98

                           100

                           106

                           Medziročný vývoj

                           –2 %

                           2 %

                           6 %

                              Zdroj: Overené vyplnené dotazníky výrobného odvetvia Únie

                  Tabuľka 13   Mzdy

                           2005

                           2006

                           2007

                           ORP

                           Index

                           100

                           102

                           95

                           96

                           Medziročný vývoj

                           —

                           2 %

                           –6 %

                           1 %

                              Zdroj: Overené vyplnené dotazníky výrobného odvetvia Únie

         5.6.   Ziskovosť

               (73)

               Ziskovosť výrobného odvetvia Únie sa od roku 2005 do ORP celkovo výrazne zvýšila, t. j. o 43 % a počas ORP dosiahla veľmi vysokú úroveň a značne prevýšila cieľový zisk stanovený počas pôvodného prešetrovania (15,17 %). Je potrebné poznamenať, že ziskovosť výrobného odvetvia Únie dosiahla počas posudzovaného obdobia vysoké úrovne, s výnimkou roku 2006. V roku 2006 výnimočne vysoké náklady na vykurovací olej, ktorý je jedným z hlavných nákladových faktorov pri výrobe FF, v kombinácii s nízkymi predajnými cenami mali za následok straty pre výrobné odvetvie Únie.

                  Tabuľka 14   Ziskovosť

                           2005

                           2006

                           2007

                           ORP

                           Index

                           100

                           –27

                           125

                           143

                           Medziročný vývoj

                           —

                           – 127 %

                           562 %

                           14 %

                              Zdroj: Overené vyplnené dotazníky výrobného odvetvia Únie

         5.7.   Investície, návratnosť investícií a schopnosť navýšiť kapitál

               (74)

               Investície sa počas posudzovaného obdobia zvýšili, hoci ich celková výška nebola významná a predstavovala len ekvivalent malého percentuálneho podielu dosiahnutého zisku. Výrobné odvetvie Únie neinvestovalo do nových kapacít, ale investovalo skôr do opráv a údržby. Pri prešetrovaní sa tiež ukázalo, že návratnosť investícií, t. j. čistý zisk pred zdanením z podobného výrobku vyjadrený ako percentuálny podiel čistej účtovnej hodnoty hmotného majetku priradenej podobnému výrobku, sa počas posudzovaného obdobia výrazne zvýšil.

                  Tabuľka 15   Investície

                           2005

                           2006

                           2007

                           ORP

                           Index

                           100

                           116

                           150

                           187

                           Medziročný vývoj

                           16 %

                           29 %

                           25 %

                              Zdroj: Overené vyplnené dotazníky výrobného odvetvia Únie

                  Tabuľka 16   Návratnosť investícií

                           2005

                           2006

                           2007

                           ORP

                           Návratnosť investícií

                           4,3 %

                           –6,1 %

                           8,3 %

                           18,4 %

                              Zdroj: Overené vyplnené dotazníky výrobného odvetvia Únie

               (75)

               Počas prešetrovania sa neobjavili žiadne dôkazy, že by výrobné odvetvie Únie malo veľké problémy so zvyšovaním kapitálu.

         5.8.   Peňažný tok

               (76)

               Peňažný tok sa vyvíjal podobne ako ziskovosť, t. j. počas posudzovaného obdobia sa značne zvýšil.

                  Tabuľka 17   Peňažný tok

                           2005

                           2006

                           2007

                           ORP

                           Index

                           100

                           – 167

                           294

                           661

                           Medziročný vývoj

                           – 267 %

                           276 %

                           125 %

                              Zdroj: Overené vyplnené dotazníky výrobného odvetvia Únie

         5.9.   Rast

               (77)

               Výrobné odvetvie Únie nemalo priamy prospech z rastu na trhu počas posudzovaného obdobia, pretože aj keď zvýšilo svoj objem predaja, stratilo celkovo podiel na trhu. Táto situácia však bola spôsobená rozhodnutím výrobného odvetvia Únie udržať si počas posudzovaného obdobia výrobnú kapacitu na rovnakej úrovni. A aj keď ziskovosť bola vysoká a dopyt sa zvyšoval, výrobné odvetvie Únie nevynaložilo žiadne investície na zvýšenie kapacity.

         5.10.   Rozsah dumpingového rozpätia

               (78)

               Počas ORP pokračoval aj napriek platným opatreniam značný dumping, hoci v nižšej miere, ako sa zistilo počas pôvodného prešetrovania, na základe údajov získaných od jediného spolupracujúceho vyvážajúceho výrobcu, ako aj na základe výpočtov založených na dostupných údajoch (čínske štatistiky).

         5.11.   Zotavenie z účinkov dumpingu v minulosti

               (79)

               Aj keď sa výrobné odvetvie Únie malo šancu zotaviť z predchádzajúceho dumpingu, najmä pokiaľ ide o objemy predaja, predajné ceny a ziskovosť, dumpingové rozpätia sú stále značné.

         5.12.   Vývozná aktivita výrobného odvetvia Únie

      Tabuľka 18   Objem vývozu výrobného odvetvia Únie

               2005

               2006

               2007

               ORP

               Index

               100

               82

               78

               96

               Medziročný vývoj

               —

               –18 %

               –5 %

               23 %

                  Zdroj: Overené vyplnené dotazníky výrobného odvetvia Únie

               (80)

               Hlavným vývozným trhom výrobného odvetvia Únie je USA. Aj napriek poklesu v rokoch 2006 a 2007 sa počas ORP takmer dosiahla úroveň vývozu z roku 2005. Je však potrebné poznamenať, že objem vývozu do USA bol významný, t. j. počas ORP zodpovedal 25 % celkového objemu výroby, zatiaľ čo na druhej strane výrobné odvetvie Únie dovážalo veľké objemy príslušného výrobku z Číny, aby uspokojilo dopyt svojich zákazníkov v Únii. Výrobné odvetvie Únie vyvážalo vlastnú výrobu FA na lukratívnejší trh USA, kde boli ceny dokonca ešte na vyššej úrovni ako bola úroveň cien na trhu Únie.

         6.   Záver o situácii vo výrobnom odvetví Únie

               (81)

               Antidumpingové opatrenia preto mali jasný pozitívny vplyv na situáciu výrobného odvetvia Únie. Všetky hlavné ukazovatele ujmy, ako je výroba (+ 8 %) a objem predaja (+ 34 %), hodnota predaja (+ 75 %), priemerná predajná cena (+ 31 %), investície (+ 87 %), ziskovosť (+ 43 %), peňažný tok (+ 561 %), zásoby (– 50 %) a produktivita (+ 6 %) vykázali pozitívny vývoj. Počas posudzovaného obdobia, s výnimkou roku 2006, dosiahlo výrobné odvetvie Únie najmä vysoké úrovne zisku.

               (82)

               Pokiaľ ide o podiel výrobného odvetvia Únie na trhu, nemožno usudzovať, že by klesajúci trend poukazoval na ujmu. Výrobné odvetvie Únie, ktoré už pri výrobe využívalo maximálnu kapacitu, nemohlo uspokojiť rastúci dopyt, ktorý aj napriek rastúcim objemom predaja mal negatívny vplyv na jeho podiel na trhu.

               (83)

               Na záver, vzhľadom na pozitívny vývoj ukazovateľov týkajúcich sa výrobného odvetvia Únie sa usudzuje, že je v dobrej situácii a nepodarilo sa preukázať pretrvávanie značnej ujmy. Preto sa preskúmalo, či existuje pravdepodobnosť, že by došlo k opakovanému výskytu ujmy, ak by sa povolilo skončenie platnosti opatrení.

         F.   PRAVDEPODOBNOSŤ OPAKOVANÉHO VÝSKYTU UJMY

   1.   Zhrnutie analýzy pravdepodobnosti pokračovania dumpingu a opakovaného výskytu poškodzujúceho dumpingu

               (84)

               Je potrebné pripomenúť, že dokonca aj počas platnosti opatrení vyvážajúci výrobcovia v Číne stále vyvážali za výrazne dumpingové ceny, ako je vysvetlené v odôvodnení 2.5. Ak by sa úmerne znížili vývozné ceny, zrušenie týchto opatrení by mohlo viesť dokonca ešte k vyšším dumpingovým rozpätiam.

               (85)

               Ako už bolo uvedené, motivácia zvýšiť objemy vývozu do Únie je značná, pretože na druhom vývoznom trhu, ktorý je významný pre Čínu, t. j. USA, sa proti Číne zaviedli prísne antidumpingové opatrenia obmedzujúcej povahy, a tento trh je preto pre vývoz Číny prakticky nedostupný.

               (86)

               Okrem toho sa zistilo, že čínski výrobcovia majú značné voľné kapacity v dôsledku štrukturálnej nadbytočnej kapacity v Číne spôsobenej poklesom domáceho dopytu v Číne z dôvodu klesajúceho dopytu na trhu po olympijských hrách v roku 2008 a vplyvom globálnej hospodárskej krízy.

               (87)

               Okrem toho sa zistilo, že čínske vývozné ceny do tretích krajín sú na nižších úrovniach ako vývozné ceny do Únie.

               (88)

               Preto sa dospelo k záveru, že v prípade zrušenia opatrení existuje pravdepodobnosť pretrvávania dumpingu a riziko zvýšenia objemu dovozu vyvíjajúceho tlak na znižovanie cien v Únii, prinajmenšom z krátkodobého hľadiska.

               (89)

               Je obvyklé, že zvýšenie dumpingového dovozu vyvíja tlak na znižovanie úrovne predajných cien a má negatívny vplyv na ziskovosť výrobného odvetvia Únie, ako aj na jeho finančné ozdravenie, ktoré sa zaznamenalo počas ORP.

         2.   Vplyv dumpingového dovozu na výrobné odvetvie Únie – signály a pravdepodobný vývoj v období po skončení ORP

               (90)

               Podiel výrobného odvetvia Únie na trhu klesal už od roku 2006, a to počas obdobia rastúcej spotreby, pritom od toho istého roku sa podiel čínskeho dovozu na trhu zvyšoval. Vzhľadom na tieto zmiešané ukazovatele (t. j. celkové ozdravenie výrobného odvetvia Únie, ale strata podielu na trhu), sa preskúmal vývoj po ORP s cieľom získať presnejší obraz o pravdepodobných budúcich trendoch. Je potrebné pripomenúť, že na pravdepodobnosť opakovaného výskytu ujmy spôsobenej tlakom na znižovanie cien môže mať vplyv aj vývoj globálneho hospodárstva a jeho dôsledky na dopyt a spotrebu, alebo ho môže ešte dokonca zosilniť.

               (91)

               Zozbierali sa preto doplňujúce informácie s cieľom určiť, či závery vychádzajúce z analýzy posudzovaného obdobia, konkrétnejšie ORP, budú platiť aj po ORP. V tejto súvislosti výrobné odvetvie Únie poskytlo informácie o vývoji predajných cien v Únii za obdobie od októbra 2008 do apríla 2009, ako aj o objemoch dovozu z Číny a priemerných dovozných cenách počas rovnakého obdobia.

               (92)

               Z toho vyplýva, že by sa mohol zaznamenať jasný a nepretržitý klesajúci trend predajných cien výrobného odvetvia Únie na trhu Únie, t. j. predajné ceny v apríli 2009 poklesli o 35 % v porovnaní s priemernými predajnými cenami počas ORP. Pokiaľ ide o objemy predaja výrobného odvetvia Únie, aj keď neexistuje žiadny nepretržitý klesajúci trend, predaj v apríli 2009 bol o 33 % nižší ako v marci 2009. Existujú náznaky, že výrobnému odvetviu Únie poklesli objednávky.

               (93)

               Pokiaľ ide o ziskovosť výrobného odvetvia Únie, zaznamenal sa významný negatívny vývoj. Úrovne ziskov tak napríklad nepretržite klesali, pričom v apríli 2009 poklesli takmer o 80 % v porovnaní s úrovňou zisku zaznamenanou počas ORP. Úrovne zisku výrobného odvetvia Únie preto od marca 2009 nedosahovali cieľový zisk stanovený počas pôvodného prešetrovania a v apríli 2009 poklesli pod jeho úroveň.

               (94)

               Pokiaľ ide o dovoz z Číny, čínske dovozné ceny vykazovali nepretržitý klesajúci trend, avšak menej výrazný ako pokles objemov dovozu a pokles predajných cien výrobného odvetvia Únie na trhu Únie. Čínske dovozné ceny, aj keď boli väčšinou stále vyššie ako predajná cena výrobného odvetvia Únie, v niektorých mesiacoch ju podhodnocovali, čo naznačuje, že tlak tohto dovozu na ceny na trhu sa zvýšil. Podobne sa zistilo, že aj na konci tohto obdobia boli čínske ceny nižšie ako ceny výrobného odvetvia Únie.

               (95)

               Na základe uvedeného a vzhľadom na jednoznačne sa zhoršujúcu finančnú situáciu výrobného odvetvia Únie sa dospelo k záveru, že v prípade povolenia skončenia platnosti opatrení existuje pravdepodobnosť opakovaného výskytu ujmy.

               (96)

               Je potrebné poznamenať, že v dôsledku globálnej hospodárskej krízy dopyt v Únii značne poklesol, čo malo negatívny vplyv na objemy predaja, predajné ceny a ziskovosť na trhu Únie. Finančná situácia výrobného odvetvia Únie sa zhoršila, v dôsledku čoho sa výrobné odvetvie Únie stalo obzvlášť zraniteľným a tým omnoho ľahšie ovplyvniteľným dovozom z Číny. Táto situácia by sa pravdepodobne ďalej zhoršovala v prípade prudkého nárastu tohto dovozu, ak by sa povolilo skončenie platnosti opatrení.

         3.   Záver o pravdepodobnosti opakovaného výskytu ujmy

               (97)

               Ukazuje sa, že v prípade zrušenia opatrení, existuje z krátkodobého hľadiska pravdepodobnosť výrazného nárastu dumpingového dovozu z Číny do Únie, ktorý by mal za následok tlak na pokles cien a opakovaný výskyt ujmy pre výrobné odvetvie Únie.

               (98)

               Je však potrebné poznamenať, že vo všeobecnosti bola situácia výrobného odvetvia Únie počas posudzovaného obdobia považovaná za pozitívnu, keďže sa výrobné odvetvie Únie celkovo mohlo zotaviť z účinkov predchádzajúceho dumpingu a ku koncu obdobia dosiahlo značný zisk. Preto sa usudzuje, že na to, aby sa výrobné odvetvie Únie mohlo zotaviť zo súčasnej nepríjemnej situácie, ktorá môže byť v každom prípade dočasným javom, a na zabránenie opakovanému výskytu ujmy v prípade povolenia skončenia platnosti opatrení, bude treba menej času ako štandardných päť rokov. V strednodobom horizonte sa môže dopyt po výrobku výrobného odvetvia Únie opäť zvýšiť. V tomto prípade a pri zohľadnení špecifík trhu Únie, a najmä potreby používateľov Únie mať rýchly a spoľahlivý zdroj dodávok, sa usudzuje, že výrobné odvetvie Únie sa môže v strednodobom horizonte zotaviť z akejkoľvek vzniknutej ujmy alebo opakovaný výskyt ujmy už nebude pravdepodobný. Situácia sa môže potom opäť preskúmať.

         G.   ZÁUJEM Únie

   1.   Úvodná poznámka

               (99)

               V súlade s článkom 21 základného nariadenia sa skúmalo, či by pokračovanie existujúcich antidumpingových opatrení bolo proti záujmu Únie ako celku. Záujem Únie sa stanovil na základe vyhodnotenia všetkých ostatných jednotlivých príslušných záujmov, t. j. záujmov výrobného odvetvia Únie, dovozcov/obchodníkov, ako aj používateľov príslušného výrobku.

               (100)

               Je potrebné pripomenúť, že pri pôvodnom prešetrovaní sa uloženie opatrení nepovažovalo za krok, ktorý by bol v rozpore so záujmom Únie. Okrem toho, súčasné prešetrovanie predstavuje preskúmanie pred skončením platnosti a analyzuje situáciu, v ktorej sa uplatňujú antidumpingové opatrenia.

               (101)

               Na základe uvedeného sa preskúmalo, či existujú závažné dôvody, ktoré by viedli k záveru, že nie je v záujme Únie ponechať v tomto konkrétnom prípade opatrenia v platnosti, napriek uvedeným záverom o pravdepodobnosti pokračovania dumpingu a opakovaného výskytu ujmy.

         2.   Záujem výrobného odvetvia Únie

               (102)

               Je potrebné pripomenúť, že počas ORP stále existoval dumping a že existuje pravdepodobnosť pokračovania dumpingu príslušného výrobku s pôvodom z Číny a pravdepodobnosť opakovaného výskytu ujmy výrobného odvetvia Únie.

               (103)

               Výrobné odvetvie Únie dokázalo, že je životaschopným a konkurencieschopným výrobným odvetvím, čo potvrdil pozitívny vývoj všetkých hlavných ukazovateľov ujmy počas posudzovaného obdobia. Predtým uložené antidumpingové opatrenia prispeli k dosiahnutiu cenovej úrovne, ktorá sa zistila počas ORP a ktorá výrobnému odvetviu Únie umožnila obnoviť ziskovosť.

               (104)

               Preto je v záujme výrobného odvetvia Únie zachovať opatrenia proti dumpingovému dovozu z Číny.

         3.   Záujem neprepojených dovozcov/obchodníkov

               (105)

               Komisia zaslala dotazníky všetkým známym neprepojeným dovozcom/obchodníkom. Pri prešetrovaní spolupracoval len jeden dovozca/obchodník.

               (106)

               Pri prešetrovaní sa ukázalo, že objemy, s ktorým počas posudzovaného obdobia obchodovali neprepojení dovozcovia neboli významné a predaj príslušného výrobku predstavoval len malú časť jeho celkového predaja.

               (107)

               Usudzuje sa, že pokračovanie opatrení nezmení súčasnú situáciu dovozcov/obchodníkov. Je zrejmé, že dovozcovia sa môžu spoliehať aj na iné zdroje dodávok, ako možno vidieť z podielov ostatných tretích krajín na trhu, najmä Thajska. To svedčí o tom, že na trhu Únie sú zaistené podmienky hospodárskej súťaže.

               (108)

               Na základe uvedeného sa usúdilo, že pokračovanie opatrení by výrobcov/obchodníkov výrazne neovplyvnilo.

         4.   Záujem používateľov

               (109)

               Komisia zaslala dotazníky všetkým známym neprepojeným používateľom. Na prešetrovaní spolupracovalo osem používateľov, ktorí predstavovali 44 % celkového dovozu z Číny. Pri prešetrovaní sa ukázalo, že títo používatelia dovážali príslušný výrobok priamo z Číny. Okrem toho odpovedali dve združenia používateľov, ktoré predložili svoje pripomienky.

               (110)

               Hlavní priemyselní používatelia FA v Únii sú výrobcami furánovej živice. Počas prešetrovania sa ukázalo, že napriek platným opatreniam prinajmenšom niekoľko používateľov dosiahlo počas ORP pomerne vysoké ziskové rozpätia.

               (111)

               Používatelia poukázali aj na skutočnosť, že výrobné odvetvie Únie by malo byť aj naďalej významným zdrojom dodávok s cieľom zabezpečiť krátkodobú dostupnosť príslušného výrobku a určitú spoľahlivosť a konzistentnosť dodávok.

               (112)

               Vzhľadom na uvedené skutočnosti sa usúdilo, že pokračovanie opatrení by na priemyselných používateľov nemalo výrazný nepriaznivý vplyv.

         5.   Záver o záujme Únie

               (113)

               Vzhľadom na vyššie uvedené skutočnosti sa dospelo k záveru, že neexistujú žiadne závažné dôvody proti predĺženiu antidumpingových opatrení vychádzajúce zo záujmov Únie.

         H.   ANTIDUMPINGOVÉ OPATRENIA

               (114)

               Všetky strany boli informované o základných skutočnostiach a úvahách, na základe ktorých sa dospelo k zámeru odporučiť zachovanie existujúcich opatrení. Poskytla sa im aj časová lehota na predloženie pripomienok a požiadaviek po uverejnení.

               (115)

               Je zrejmé, že výrobné odvetvie Únie dokázalo profitovať z platných opatrení a že sa jeho situácia počas posudzovaného obdobia výrazne zlepšila pokiaľ ide o väčšinu ukazovateľov ujmy. Výrobné odvetvie Únie dosiahlo počas ORP veľké ziskové rozpätia a objemy výroby dosiahli maximálnu úroveň. Na základe pozitívneho hospodárskeho vývoja výrobného odvetvia Únie počas posudzovaného obdobia sa nepodarilo preukázať pretrvávanie značnej ujmy.

               (116)

               Napriek tomu sa počas prešetrovania na jednej strane ukázalo, že napriek nárastu spotreby výrobné odvetvie Únie stratilo svoj podiel na trhu, zatiaľ čo podiel čínskych výrobcov na trhu sa zvýšil. Na druhej strane sa pri prešetrovaní zistilo, že v Číne majú voľné kapacity a že počas ORP pokračoval značný dumping.

               (117)

               Okrem toho sa pri prešetrovaní pravdepodobnosti opakovaného výskytu ujmy ukázalo, že situácia výrobného odvetvia Únie sa po ORP sa zhoršila a začiatkom druhého štvrťroka 2009 mala za následok ujmu. Taktiež sa ukázalo, že v Číne sú značné voľné kapacity a silná motivácia nasmerovať tieto voľné kapacity do Únie, ak by sa povolilo skončenie platnosti opatrení. Tento očakávaný prudký nárast dumpingového dovozu pravdepodobne zvýši tlak na ceny v Únii, čo bude mať negatívny účinok na úroveň cien a ziskov výrobného odvetvia Únie. Tým sa preukázalo, že existuje pravdepodobnosť, že v prípade povolenia skončenia platnosti opatrení by došlo k opakovanému výskytu ujmy, prinajmenšom v krátkodobom časovom horizonte.

               (118)

               To by malo ešte nepriaznivejší vplyv v kontexte súčasnej hospodárskej krízy, ktorá po skončení ORP viedla k poklesu spotreby. V tejto situácii by vplyv zvýšeného dumpingového dovozu znásobil negatívne dôsledky pre výrobné odvetvie Únie.

               (119)

               Usudzuje sa, že ak by sa hospodárstvo v strednodobom horizonte zotavilo, dopyt po FA by sa v Únii zvýšil. Za týchto okolností bude výrobné odvetvie Únie schopné primerane zvýšiť objem predaja.

               (120)

               Z uvedeného preto vyplýva, ako je stanovené v článku 11 ods. 2 základného nariadenia, že antidumpingové opatrenia, ktoré sa vzťahujú na dovoz FA z Číny uložené nariadením (ES) č. 1905/2003, by sa mali ponechať na ďalšie obdobie dvoch rokov bez toho, aby tým boli dotknuté ustanovenia článku 11 základného nariadenia.

               (121)

               Po zverejnení informácii výrobné odvetvie Únie tvrdilo, že konečné opatrenia by sa mali predĺžiť o päť rokov a uviedlo, že náhla zmena trhových podmienok po skončení ORP ukáže, že akýkoľvek budúci vývoj na trhu je neistý a veľmi ťažko predvídateľný. Preto posúdenie zo strany inštitúcií Únie, t. j. že sa hospodárstvo môže v strednodobom horizonte zotaviť a že dopyt po furfurylalkohole v Únii sa v dôsledku toho môže zvýšiť, nie je dostatočne presné. Ako je však uvedené v odôvodneniach 117 až 119, usúdilo sa, že vývoj po skončení ORP vrátane účinkov hospodárskej krízy, bude pravdepodobne krátkodobého charakteru a oprávni uloženie opatrení na nie viac ako dva roky. Preto museli byť tvrdenia Únie v tomto ohľade zamietnuté.

               (122)

               V záujme minimalizácie rizík obchádzania v dôsledku veľkých rozdielov v colných sadzbách sa v tomto prípade považujú za potrebné osobitné opatrenia na zabezpečenie riadneho uplatňovania antidumpingových ciel. Tieto osobitné opatrenia zahŕňajú:
               Predloženie platnej obchodnej faktúry colným orgánom členských štátov, ktorá spĺňa požiadavky uvedené v prílohe k tomuto nariadeniu. Pri dovoze, ku ktorému takáto faktúra nie je priložená, sa uplatní zvyškové antidumpingové clo uplatniteľné na všetkých ostatných vývozcov.

               (123)

               Ak by sa po uložení príslušných opatrení výrazne zvýšil objem vývozu jednej zo štyroch spoločností, na ktoré sa uplatňujú nižšie uvedené individuálne colné sadzby, takéto zvýšenie objemu by sa mohlo samo osebe považovať za zmenu v štruktúre obchodu v dôsledku uloženia opatrení v zmysle článku 13 ods. 1 základného nariadenia. Za takýchto okolností, a v prípade splnenia podmienok, sa môže začať prešetrovanie zamerané na obchádzanie opatrení. Týmto prešetrovaním sa môže okrem iného preskúmať potreba zrušenia individuálnych colných sadzieb a následného uloženia cla pre celú krajinu,

         PRIJALA TOTO NARIADENIE:
   Článok 1
   (1)   Týmto sa ukladá konečné antidumpingové clo na dovoz furfurylalkoholu s pôvodom v Čínskej ľudovej republike, v súčasnosti zaradeného pod kód KN ex 2932 13 00 (kód TARIC 2932130090).
   (2)   Sadzba konečného antidumpingového cla uplatniteľná na výrobok opísaný v odseku 1 je takáto:

               Spoločnosti

               Konečné antidumpingové clo (v EUR za tonu)

               Doplnkový kód TARIC

               Gaoping Chemical Industry Co. Ltd

               160

               A442

               Linzi Organic Chemical Inc.

               84

               A440

               Zhucheng Taisheng Chemical Co. Ltd.

               97

               A441

               Henan Huilong Chemical Industry Co. Ltd.

               156

               A484

               Všetky ostatné spoločnosti

               250

               A999

         (3)   V prípadoch, keď dôjde k poškodeniu tovaru pred prepustením do voľného obehu a preto cena, či už skutočne zaplatená alebo splatná, bude na účely stanovenia colnej hodnoty pomerne upravená v súlade s článkom 145 nariadenia Komisie (EHS) č. 2454/93 z 2. júla 1993, ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex Spoločenstva (6), znižuje sa výška antidumpingového cla vypočítaná na základe odseku 2 o percentuálnu hodnotu, ktorá zodpovedá pomernej úprave skutočne zaplatenej alebo splatnej ceny.
   (4)   Uplatňovanie individuálnych colných sadzieb vymedzených pre štyri spoločnosti v odseku 2 je podmienené predložením platnej obchodnej faktúry colným orgánom členského štátu, ktorá musí spĺňať požiadavky uvedené v prílohe k tomuto nariadeniu. Ak sa takáto faktúra nepredloží, uplatní sa colná sadzba uplatniteľná na všetky ostatné spoločnosti.
   (5)   Pokiaľ nie je uvedené inak, uplatňujú sa platné ustanovenia o clách.
   Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   Jeho platnosť skončí 10. decembra 2011.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 7. decembra 2009

            Za Radu

            predsedníčka

         C. MALMSTRÖM

      (1)  Ú. v. ES L 56, 6.3.1996, s. 1.

      (2)  Ú. v. EÚ L 283, 31.10.2003, s. 1.

      (3)  Ú. v. EÚ C 111, 6.5.2008, s. 50.

      (4)  Ú. v. EÚ C 275, 30.10.2008, s. 21.

      (5)  Čínske národné informačné chemické centrum (Chem China) bolo zriadené v októbri 1992 po zlúčení Výskumného ústavu vedeckých a technických informácií Ministerstva chemického priemyslu založeného v roku 1959 a Ekonomického informačného centra Ministerstva chemického priemyslu založeného v roku 1984. http://www.chemchina.com.cn/chempwas/en/7under_8.htm

      (6)  Ú. v. ES L 253, 11.10.1993, s. 1.

      PRÍLOHA
      Platná obchodná faktúra uvedená v článku 1 ods. 4 tohto nariadenia musí obsahovať vyhlásenie podpísané zástupcom spoločnosti v tomto formáte:

                  1.

                  Meno a funkcia zástupcu spoločnosti, ktorý obchodnú faktúru vystavil.

                  2.

                  Toto prehlásenie: „Ja, dolupodpísaný, potvrdzujem, že [objem] furfurylalkoholu v súčasnosti zaradeného pod kód KN ex 2932 13 00 (doplnkový kód TARIC) predaného na vývoz do Európskej únie, ktorý je predmetom tejto faktúry, bol vyrobený [meno a adresa spoločnosti] v Čínskej ľudovej republike a prehlasujem, že informácie uvedené v tejto faktúre sú úplné a správne.“

                  3.

                  Dátum a podpis.


title: Vykonávacie nariadenie Komisie (EÚ) č. 667/2011 z  11. júla 2011 , ktorým sa ustanovujú paušálne dovozné hodnoty na určovanie vstupných cien niektorých druhov ovocia a zeleniny

text:
               12.7.2011

               SK

               Úradný vestník Európskej únie

               L 182/10

         VYKONÁVACIE NARIADENIE KOMISIE (EÚ) č. 667/2011
   z 11. júla 2011,
   ktorým sa ustanovujú paušálne dovozné hodnoty na určovanie vstupných cien niektorých druhov ovocia a zeleniny
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1),
   so zreteľom na vykonávacie nariadenie Komisie (EÚ) č. 543/2011 zo 7. júna 2011, ktorým sa ustanovujú podrobné pravidlá vykonávania nariadenia Rady (ES) č. 1234/2007, pokiaľ ide o sektory ovocia a zeleniny a spracovaného ovocia a zeleniny (2), a najmä na jeho článok 136 ods. 1,
   keďže:
   Vykonávacím nariadením (EÚ) č. 543/2011 sa v súlade s výsledkami Uruguajského kola mnohostranných obchodných rokovaní ustanovujú kritériá, na základe ktorých Komisia stanovuje paušálne hodnoty na dovoz z tretích krajín, pokiaľ ide o výrobky a obdobia uvedené v časti A prílohy XVI k uvedenému nariadeniu,
   PRIJALA TOTO NARIADENIE:
   Článok 1
   Paušálne dovozné hodnoty uvedené v článku 136 vykonávacieho nariadenia (EÚ) č. 543/2011 sú stanovené v prílohe k tomuto nariadeniu.
   Článok 2
   Toto nariadenie nadobúda účinnosť 12. júla 2011.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 11. júla 2011

            Za Komisiu v mene predsedu

         José Manuel SILVA RODRÍGUEZ

            generálny riaditeľ pre poľnohospodárstvo a rozvoj vidieka

      (1)  Ú. v. EÚ L 299, 16.11.2007, s. 1.

      (2)  Ú. v. EÚ L 157, 15.6.2011, s. 1.

      PRÍLOHA
      Paušálne dovozné hodnoty na určovanie vstupných cien niektorých druhov ovocia a zeleniny

                  (EUR/100 kg)

                  Číselný znak KN

                  Kód tretej krajiny (1)

                  Paušálna dovozná hodnota

                  0702 00 00

                  EC

                  20,9

                  MK

                  47,5

                  ZZ

                  34,2

                  0707 00 05

                  TR

                  100,3

                  ZZ

                  100,3

                  0709 90 70

                  AR

                  27,2

                  EC

                  26,5

                  TR

                  110,5

                  ZZ

                  54,7

                  0805 50 10

                  AR

                  61,3

                  BR

                  42,9

                  TR

                  64,0

                  UY

                  70,0

                  ZA

                  65,2

                  ZZ

                  60,7

                  0808 10 80

                  AR

                  133,8

                  BR

                  94,4

                  CA

                  106,0

                  CL

                  99,0

                  CN

                  87,0

                  EC

                  60,7

                  NZ

                  111,8

                  US

                  173,6

                  UY

                  50,2

                  ZA

                  96,4

                  ZZ

                  101,3

                  0808 20 50

                  AR

                  99,9

                  AU

                  75,6

                  CL

                  112,0

                  CN

                  81,6

                  NZ

                  131,8

                  ZA

                  114,1

                  ZZ

                  102,5

                  0809 10 00

                  TR

                  246,4

                  XS

                  101,8

                  ZZ

                  174,1

                  0809 20 95

                  CL

                  298,8

                  SY

                  253,3

                  TR

                  280,6

                  ZZ

                  277,6

                  0809 40 05

                  BA

                  70,7

                  EC

                  75,9

                  ZZ

                  73,3

         (1)  Nomenklatúra krajín stanovená nariadením Komisie (ES) č. 1833/2006 (Ú. v. EÚ L 354, 14.12.2006, s. 19). Kód „ZZ“ znamená „iného pôvodu“.


title: Vykonávacie nariadenie Komisie (EÚ) 2015/221 z  10. februára 2015 o zatriedení určitého tovaru do kombinovanej nomenklatúry

text:
               13.2.2015

               SK

               Úradný vestník Európskej únie

               L 37/1

         VYKONÁVACIE NARIADENIE KOMISIE (EÚ) 2015/221
   z 10. februára 2015
   o zatriedení určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:

               (1)

               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.

               (2)

               V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.

               (3)

               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.

               (4)

               Je potrebné umožniť, aby sa držiteľ záväzných informácií o nomenklatúrnom zatriedení vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 12 ods. 6 nariadenia Rady (EHS) č. 2913/92 (2). Toto obdobie by malo byť stanovené na tri mesiace.

               (5)

               Opatrenia stanovené v tomto nariadení sú v súlade so stanoviskom Výboru pre colný kódex,

         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.
   Článok 2
   Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 12 ods. 6 nariadenia (EHS) č. 2913/92 počas troch mesiacov odo dňa nadobudnutia účinnosti tohto nariadenia.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 10. februára 2015

            Za Komisiu

            v mene predsedu

         Heinz ZOUREK

            generálny riaditeľ pre dane a colnú úniu

      (1)  Ú. v. ES L 256, 7.9.1987, s. 1.

      (2)  Nariadenie Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (Ú. v. ES L 302, 19.10.1992, s. 1).

      PRÍLOHA

                  Opis tovaru

                  Zatriedenie
                  (číselný znak KN)

                  Odôvodnenie

                  (1)

                  (2)

                  (3)

                  Nové úžitkové motorové vozidlo s pohonom štyroch kolies so vznetovým piestovým spaľovacím motorom (dieselovým) s objemom valcov 720 cm3, s čistou hmotnosťou (vrátane kvapalín) približne 630 kg, s nebrzdenou ťažnou kapacitou 750 kg a s rozmermi približne 300 × 160 cm.
                  Vozidlo má otvorenú kabínu s dvomi sedadlami (vrátane sedadla vodiča) vybavenú úplným ochranným rámom proti prevráteniu, nákladnou plošinou skonštruovanou z pevného oceľového rámu s robustným plochým výklopným korytom, s manuálnym vyklápacím mechanizmom a objemom 0,4 m3 alebo s nosnosťou približne 400 kg. Má vysokú svetlú výšku (27 cm) a rázvor kolies je 198 cm.
                  Je vybavené terénnymi pneumatikami na zemné práce, mokrými kotúčovými brzdami, spojovacím zariadením a predným hákom. Vozidlo má obmedzenú rýchlosť 25 km/h a vysokú brzdnú kapacitu.
                  Vozidlo je určené na terénne použitie najmä vo veľmi ťažkých terénoch. Vozidlo je určené na široké použitie, napríklad na tlačenie, ťahanie prívesov, na prepravu zvierat, rastlín, vody, debien, munície a prepravu krmív pre zvieratá.

                      (1) Pozri obrázok

                  8704 21 91

                  Zatriedenie je určené všeobecnými pravidlami 1 a 6 na interpretáciu kombinovanej nomenklatúry a znením číselných znakov KN 8704, 8704 21 a 8704 21 91.
                  Vozidlo je navrhnuté ako viacúčelové vozidlo, ktoré je možné použiť na celý rad funkcií v rôznych prostrediach. Má objektívne charakteristické vlastnosti motorových vozidiel na nákladnú dopravu položky 8704 (pozri aj stanoviská harmonizovaného systému k zatriedeniu 8704 31/3 a 8704 90/1).
                  Vozidlo nie je vyklápač (dumper) určený na použitie mimo komunikácií. Nemá robustnú konštrukciu s výklopným korytom alebo korytom s otváracím dnom skonštruovanú na prepravu vyťažených a iných materiálov (pozri aj vysvetlivky k harmonizovanému systému k položke 8704, šiesty odsek, bod 1). Zatriedenie do podpoložky 8704 10 je preto vylúčené.
                  Výrobok sa preto má zatriediť pod číselný znak KN 8704 21 91 ako nové motorové vozidlo na nákladnú dopravu.

         (1)  Obrázok slúži len na informačné účely.


title: Vykonávacie nariadenie Komisie (EÚ) č. 1219/2014 z  13. novembra 2014 , ktorým sa mení príloha II k vykonávaciemu nariadeniu (EÚ) č. 577/2013, pokiaľ ide o zoznam území a tretích krajín  Text s významom pre EHP

text:
               14.11.2014

               SK

               Úradný vestník Európskej únie

               L 329/23

         VYKONÁVACIE NARIADENIE KOMISIE (EÚ) č. 1219/2014
   z 13. novembra 2014,
   ktorým sa mení príloha II k vykonávaciemu nariadeniu (EÚ) č. 577/2013, pokiaľ ide o zoznam území a tretích krajín
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 576/2013 z 12. júna 2013 o nekomerčnom premiestňovaní spoločenských zvierat a zrušení nariadenia (ES) č. 998/2003 (1), a najmä na jeho článok 13 ods. 1 a 2,
   keďže:

               (1)

               Nariadením Komisie (EÚ) č. 1160/2014 (2) bola bývalá Juhoslovanská republika Macedónsko zaradená do zoznamu uvedeného v časti C prílohy II k nariadeniu Európskeho parlamentu a Rady (ES) č. 998/2003 (3).

               (2)

               Nariadenie (EÚ) č. 576/2013, ktorým sa zrušuje a nahrádza nariadenie (ES) č. 998/2003, nadobúda účinnosť 29. decembra 2014, od tohto dátumu sa krajiny a územia uvedené v časti C prílohy II k nariadeniu (ES) č. 998/2003 uvádzajú v časti 2 prílohy II k vykonávaciemu nariadeniu Komisie (EÚ) č. 577/2013 (4).
               Bývalá Juhoslovanská republika Macedónsko by sa preto mala zaradiť do zoznamu uvedeného v časti 2 prílohy II k vykonávaciemu nariadeniu (EÚ) č. 577/2013.

               (3)

               Z dôvodu jasnosti a s cieľom zohľadniť ustanovenia zmluvy o pristúpení Chorvátska a rozhodnutie Rady 2012/419/EÚ (5) je vhodné zmeniť časti 1 a 2 prílohy II k vykonávaciemu nariadeniu (EÚ) č. 577/2013 a v celom rozsahu prílohu II k uvedenému nariadeniu nahradiť.

               (4)

               Vykonávacie nariadenie (EÚ) č. 577/2013 by sa preto malo zodpovedajúcim spôsobom zmeniť.

               (5)

               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

         PRIJALA TOTO NARIADENIE:
   Článok 1
   Príloha II k vykonávaciemu nariadeniu (EÚ) č. 577/2013 sa nahrádza textom uvedeným v prílohe k tomuto nariadeniu.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   Uplatňuje sa od 29. decembra 2014.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 13. novembra 2014

            Za Komisiu

            predseda

         Jean-Claude JUNCKER

      (1)  Ú. v. EÚ L 178, 28.6.2013, s. 1.

      (2)  Nariadenie (EÚ) č. 1160/2014 z 30. októbra 2014, ktorým sa mení príloha II k nariadeniu Európskeho parlamentu a Rady (ES) č. 998/2003, pokiaľ ide o zoznam krajín a území (Ú. v. EÚ L 311, 31.10.2014, s. 17).

      (3)  Nariadenie Európskeho parlamentu a Rady (ES) č. 998/2003 z 26. mája 2003 o veterinárnych požiadavkách uplatniteľných na nekomerčné premiestňovanie spoločenských zvierat a ktorým sa mení a dopĺňa smernica Rady 92/65/EHS (Ú. v. EÚ L 146, 13.6.2003, s. 1).

      (4)  Vykonávacie nariadenie Komisie (EÚ) č. 577/2013 z 28. júna 2013 o vzorových identifikačných dokladoch na nekomerčné premiestňovanie psov, mačiek a fretiek, o zostavení zoznamov území a tretích krajín a požiadavkách na formát, grafickú úpravu a jazyky vo vyhláseniach potvrdzujúcich súlad s určitými podmienkami stanovenými v nariadení Európskeho parlamentu a Rady (EÚ) č. 576/2013 (Ú. v. EÚ L 178, 28.6.2013, s. 109).

      (5)  Rozhodnutie Európskej rady 2012/419/EÚ z 11. júla 2012, ktorým sa mení a dopĺňa štatút Mayotte vo vzťahu k Európskej únii (Ú. v. EÚ L 204, 31.7.2012, s. 131).

      PRÍLOHA

            „PRÍLOHA II
            Zoznam území a tretích krajín uvedený v článku 13 nariadenia (EÚ) č. 576/2013
            ČASŤ 1

               Zoznam území a tretích krajín uvedený v článku 13 ods. 1 nariadenia (EÚ) č. 576/2013

                        Kód ISO

                        Územie alebo tretia krajina

                        AD

                        Andorra

                        CH

                        Švajčiarsko

                        FO

                        Faerské ostrovy

                        GI

                        Gibraltár

                        GL

                        Grónsko

                        IS

                        Island

                        LI

                        Lichtenštajnsko

                        MC

                        Monako

                        NO

                        Nórsko

                        SM

                        San Maríno

                        VA

                        Vatikán

                  ČASŤ 2

               Zoznam území a tretích krajín uvedený v článku 13 ods. 2 nariadenia (EÚ) č. 576/2013

                        Kód ISO

                        Územie alebo tretia krajina

                        Zahrnuté územia

                        AC

                        Ostrov Ascension

                        AE

                        Spojené arabské emiráty

                        AG

                        Antigua a Barbuda

                        AR

                        Argentína

                        AU

                        Austrália

                        AW

                        Aruba

                        BA

                        Bosna a Hercegovina

                        BB

                        Barbados

                        BH

                        Bahrajn

                        BM

                        Bermudy

                        BQ

                        Bonaire, Svätý Eustach a Saba

                        BY

                        Bielorusko

                        CA

                        Kanada

                        CL

                        Čile

                        CW

                        Curaçao

                        FJ

                        Fidži

                        FK

                        Falklandské ostrovy

                        HK

                        Hongkong

                        JM

                        Jamajka

                        JP

                        Japonsko

                        KN

                        Svätý Krištof a Nevis

                        KY

                        Kajmanie ostrovy

                        LC

                        Svätá Lucia

                        MS

                        Montserrat

                        MK

                        bývalá Juhoslovanská republika Macedónsko

                        MU

                        Maurícius

                        MX

                        Mexiko

                        MY

                        Malajzia

                        NC

                        Nová Kaledónia

                        NZ

                        Nový Zéland

                        PF

                        Francúzska Polynézia

                        PM

                        Saint Pierre a Miquelon

                        RU

                        Rusko

                        SG

                        Singapur

                        SH

                        Svätá Helena

                        SX

                        Svätý Martin

                        TT

                        Trinidad a Tobago

                        TW

                        Taiwan

                        US

                        Spojené štáty americké

                        AS – Americká Samoa
                        GU – Guam
                        MP – Ostrovy Severné Mariány
                        PR – Portoriko
                        VI – Americké Panenské ostrovy“

                        VC

                        Svätý Vincent a Grenadíny

                        VG

                        Britské Panenské ostrovy

                        VU

                        Vanuatu

                        WF

                        Wallis a Futuna


title: Vykonávacie nariadenie Komisie (EÚ) 2015/498 z  24. marca 2015 , ktorým sa stanovujú vykonávacie technické predpisy, pokiaľ ide o postup orgánov dohľadu, ktorým schvaľujú používanie parametrov špecifických pre podniky v súlade so smernicou Európskeho parlamentu a Rady 2009/138/ES  Text s významom pre EHP

text:
               25.3.2015

               SK

               Úradný vestník Európskej únie

               L 79/8

         VYKONÁVACIE NARIADENIE KOMISIE (EÚ) 2015/498
   z 24. marca 2015,
   ktorým sa stanovujú vykonávacie technické predpisy, pokiaľ ide o postup orgánov dohľadu, ktorým schvaľujú používanie parametrov špecifických pre podniky v súlade so smernicou Európskeho parlamentu a Rady 2009/138/ES
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2009/138/ES z 25. novembra 2009 o začatí a vykonávaní poistenia a zaistenia (Solventnosť II) (1), a najmä na jej článok 111 ods. 2,
   keďže:

               (1)

               Žiadosti o používanie parametrov špecifických pre podniky by sa mali vypracúvať na obozretnom a realistickom základe a mali by obsahovať všetky relevantné skutočnosti potrebné na to, aby ich mohli posúdiť orgány dohľadu. Mali by obsahovať posúdenie toho, ako budú splnené kritériá úplnosti, presnosti a primeranosti použitých údajov.

               (2)

               Mali by sa vymedziť informácie, ktoré majú poisťovne alebo zaisťovne zahrnúť do svojej žiadosti, aby sa pre rozhodovanie orgánov dohľadu zabezpečil konzistentný základ.

               (3)

               Žiadosť o používanie parametrov špecifických pre podniky je strategickým rozhodnutím na účely riadenia rizík a plánovania kapitálu. Na základe konečnej zodpovednosti správneho orgánu, riadiaceho orgánu alebo kontrolného orgánu za dodržiavanie predpisov podľa článku 40 smernice 2009/138/ES by sa malo starostlivo zvážiť zapojenie tohto orgánu do procesu rozhodovania o uvedenej žiadosti.

               (4)

               Mali by sa stanoviť pravidlá, na základe ktorých by orgány dohľadu mohli prijímať primerané postupy. Mali by sa stanoviť podrobné pravidlá posudzovania a schvaľovania žiadostí orgánmi dohľadu. Tieto pravidlá by mali byť primerane prispôsobené zložitosti žiadostí, aby sa mohol riadiť proces schvaľovania. Ak je to primerané zložitosti žiadosti, proces schvaľovania môže trvať menej ako šesť mesiacov.

               (5)

               Rozhodnutie požiadať o používanie parametrov špecifických pre podniky by sa nemalo odvíjať iba od zníženia kapitálovej požiadavky. Používanie parametrov špecifických pre podniky by však poisťovni alebo zaisťovni nemalo brániť v tom, aby sa vrátila k štandardným parametrom, ak parametre špecifické pre podniky už neodzrkadľujú rizikový profil danej poisťovne alebo zaisťovne, pričom v takomto prípade by daná poisťovňa alebo zaisťovňa mala informovať orgán dohľadu o dôvodoch, prečo tieto parametre už nie sú primerané.

               (6)

               V postupoch schvaľovania sa predpokladá, že medzi orgánmi dohľadu a poisťovňami a zaisťovňami bude dochádzať k priebežnej komunikácii. Zahŕňa to aj komunikáciu pred predložením formálnej žiadosti orgánom dohľadu a po tom, ako bola žiadosť schválená, aj komunikáciu v priebehu procesu preskúmania orgánmi dohľadu. Takáto priebežná komunikácia je nevyhnutná na zabezpečenie toho, aby posúdenia orgánmi dohľadu boli založené na relevantných a aktuálnych informáciách.

               (7)

               V rámci procesu schvaľovania by orgány dohľadu mali okrem iného posúdiť údaje používané na výpočet parametrov špecifických pre podniky a mali by overiť, či používané údaje spĺňajú kritéria kvality údajov uvedené v článku 219 delegovaného nariadenia Komisie (EÚ) 2015/35 (2). S cieľom splniť požiadavku úplnosti údajov podľa článku 219 uvedeného nariadenia by podnik mal používať hodnoty parametrov špecifických pre podnik, ktoré sa získali z najaktuálnejších relevantných údajov použitím schválenej metódy.

               (8)

               Poisťovne a zaisťovne smú parametrami špecifickými pre podniky nahradiť iba určitú podmnožinu štandardných parametrov v rámci modulov upisovacieho rizika. Znamená to, že niektoré zo vstupných údajov používaných na výpočet uvedených parametrov budú podobné alebo identické so vstupnými údajmi používanými na výpočet technických rezerv.

               (9)

               Z dôvodu vzájomnej závislosti medzi rôznymi žiadosťami o schválenie podľa smernice 2009/138/ES by poisťovňa alebo zaisťovňa mali pri podávaní žiadosti o schválenie parametrov špecifických pre podnik informovať orgán dohľadu o ďalších žiadostiach týkajúcich sa položiek uvedených v článku 308a ods. 1 smernice 2009/138/ES, ktoré sú v súčasnosti podané alebo sa plánujú v nasledujúcich šiestich mesiacoch. Takáto požiadavka je nevyhnutná na zabezpečenie toho, aby posúdenia orgánmi dohľadu boli založené na transparentných a objektívnych informáciách.

               (10)

               Toto nariadenie vychádza z návrhu vykonávacích technických predpisov, ktoré Komisii predložil Európsky orgán pre poisťovníctvo a dôchodkové poistenie zamestnancov.

               (11)

               Európsky orgán pre poisťovníctvo a dôchodkové poistenie zamestnancov vykonal otvorené verejné konzultácie k návrhu vykonávacích technických predpisov, z ktorých toto nariadenie vychádza, analyzoval možné súvisiace náklady a prínosy a požiadal o stanovisko Skupinu zainteresovaných strán v poisťovníctve a zaisťovníctve vytvorenú v súlade s článkom 37 nariadenia Európskeho parlamentu a Rady (EÚ) č. 1094/2010 (3).

               (12)

               S cieľom zvýšiť právnu istotu v súvislosti s režimom dohľadu počas obdobia postupného zavádzania, stanoveného v článku 308a smernice 2009/138/ES, ktoré sa začne 1. apríla 2015, je dôležité zabezpečiť, aby toto nariadenie nadobudlo účinnosť čo najskôr, a to dňom nasledujúcim po jeho uverejnení v Úradnom vestníku Európskej únie,

         PRIJALA TOTO NARIADENIE:
   Článok 1
   Žiadosť o schválenie používania parametrov špecifických pre podnik
   1.   Písomnú žiadosť o schválenie používania parametrov špecifických pre podnik, ktoré majú nahradiť určitú podmnožinu parametrov štandardného vzorca, predkladá poisťovňa alebo zaisťovňa orgánu dohľadu.
   2.   Žiadosť sa predkladá v jednom z úradných jazykov členského štátu, v ktorom má poisťovňa alebo zaisťovňa svoje ústredie, alebo v jazyku dohodnutom s orgánom dohľadu.
   3.   Žiadosť predkladaná poisťovňou alebo zaisťovňou obsahuje tieto prvky:

               a)

               listinné dôkazy o vnútornom rozhodovacom procese poisťovne alebo zaisťovne v súvislosti so žiadosťou;

               b)

               konkrétny dátum, od ktorého podnik požaduje začať používať parametre špecifické pre podnik;

               c)

               podmnožinu štandardných parametrov, pre ktoré sa žiada nahradenie parametrom špecifickým pre podnik;

               d)

               pre každý segment použitá štandardizovaná metóda a hodnota parametra špecifického pre poisťovňu alebo zaisťovňu získaná pomocou tejto metódy;

               e)

               výpočet parametra špecifického pre podnik, o ktorého používanie poisťovňa alebo zaisťovňa žiada, a informácia o tom, že tento výpočet je primeraný;

               f)

               dôkazy, že údaje použité na výpočet parametrov špecifických pre podnik sú úplné, presné a primerané a že spĺňajú požiadavky článku 219 delegovaného nariadenia (EÚ) 2015/35;

               g)

               dôvody, prečo každá štandardizovaná metóda výpočtu parametra špecifického pre podnik pre jediný segment poskytuje najpresnejší výsledok na účely splnenia požiadaviek uvedených v článku 101 smernice 2009/138/ES.

         4.   Popri údajoch uvedených v odseku 3 musí žiadosť obsahovať aj zoznam všetkých ostatných žiadostí, ktoré poisťovňa alebo zaisťovňa predložili alebo ktoré sa v súčasnosti plánujú v nasledujúcich šiestich mesiacoch, o schválenie akýchkoľvek položiek uvedených v článku 308a ods. 1 smernice 2009/138/ES, pričom uvedú príslušné dátumy žiadostí.
   Článok 2
   Presnosť výsledkov
   Pri preukazovaní presnosti výsledkov poisťovne a zaisťovne posudzujú, či je štandardizovaná metóda primeraná pre údaje daného podniku, či sú splnené jeho predpoklady a či sú údaje relevantné pre rizikový profil daného podniku.
   Článok 3
   Posúdenie zvolených parametrov a metódy výpočtu parametrov, ktoré vykonáva orgán dohľadu
   1.   Orgán dohľadu posudzuje, aké si poisťovňa alebo zaisťovňa zvolila:

               a)

               parametre, ktoré sa majú nahradiť, pričom posudzuje, či používanie parametrov špecifických pre podnik lepšie odzrkadľuje profil upisovacieho rizika podniku;

               b)

               segmenty, pre ktoré boli parametre vypočítané, pričom posudzuje, či používanie parametrov špecifických pre podnik lepšie odzrkadľuje profil upisovacieho rizika podniku.

         2.   Orgány dohľadu posudzujú dôvody, ktoré podnik viedli k voľbe štandardizovanej metódy výpočtu parametrov špecifických pre podnik. Orgány dohľadu pri tomto posudzovaní zvažujú, či sú splnené predpoklady súvisiace so štandardizovanými metódami a či sú údaje relevantné pre rizikový profil podniku.
   Článok 4
   Posúdenie žiadosti
   1.   Orgán dohľadu poisťovni alebo zaisťovni potvrdí doručenie žiadosti.
   2.   Orgán dohľadu do 30 dní od dátumu doručenia žiadosti potvrdí, či je žiadosť úplná. Orgán dohľadu považuje žiadosť o schválenie používania parametrov špecifických pre podnik za úplnú vtedy, keď obsahuje všetky informácie a listinné dôkazy uvedené v článku 1 ods. 3 a 4. Keď orgán dohľadu rozhodne, že žiadosť nie je úplná, bezodkladne informuje poisťovňu alebo zaisťovňu o tom, že lehota na schválenie nezačala plynúť, a spresní dôvod, prečo sa žiadosť nepovažuje za úplnú.
   3.   Keď orgán dohľadu potvrdil, že žiadosť je úplná, táto skutočnosť orgánu dohľadu nebráni v tom, aby požadoval doplňujúce informácie nevyhnutné na uskutočnenie posúdenia. V takejto požiadavke musia byť spresnené požadované doplňujúce informácie a dôvody takejto požiadavky.
   4.   Posúdenie žiadosti môže obsahovať požiadavky orgánov dohľadu na úpravu spôsobu, akým podnik navrhuje uplatňovať parameter špecifický pre podnik. Keď orgán dohľadu rozhodne, že uplatňovanie parametra špecifického pre podnik by bolo možné schváliť, ak by sa vykonali určité úpravy, bezodkladne poisťovni alebo zaisťovni písomne oznámi požadované úpravy.
   5.   Dni, ktoré uplynú od dátumu, keď orgán dohľadu požiada o takéto informácie alebo úpravy, až po dátum, keď sú orgánu dohľadu takéto informácie doručené, sa do šesťmesačnej lehoty uvedenej v odseku 7 nepočítajú.
   6.   Poisťovňa alebo zaisťovňa informujú orgán dohľadu o akejkoľvek zmene údajov obsiahnutých v jej žiadosti. Keď poisťovňa alebo zaisťovňa informujú orgán dohľadu o zmene svojej žiadosti, považuje sa to za novú žiadosť okrem prípadu, keď:

               a)

               k zmene došlo následkom požiadavky orgánu dohľadu o doplňujúce informácie alebo úpravy alebo

               b)

               orgán dohľadu je presvedčený, že zmena nemá významný vplyv na jeho posúdenie žiadosti.

         7.   Orgán dohľadu zabezpečí, aby o žiadosti rozhodol v lehote šiestich mesiacov od doručenia úplnej žiadosti.
   Článok 5
   Rozhodnutie o žiadosti
   1.   Keď sa orgán dohľadu rozhodne žiadosť zamietnuť, uvedie dôvody, na ktorých je rozhodnutie založené. Orgán dohľadu žiadosť schváli len vtedy, keď súhlasí s odôvodnením týkajúcim sa nahradenia podmnožiny parametrov štandardného vzorca.
   2.   Keď orgán dohľadu dospeje k rozhodnutiu o žiadosti, bezodkladne toto rozhodnutie písomne oznámi poisťovni alebo zaisťovni, a to v tom istom jazyku, ako je jazyk žiadosti.
   3.   Orgán dohľadu môže rozhodnúť o tom, že v rámci žiadosti schváli namiesto všetkých segmentov alebo parametrov uvedených v žiadosti len niektoré segmenty alebo parametre.
   Článok 6
   Zrušenie schválenia orgánom dohľadu
   Orgán dohľadu môže zrušiť svoje schválenie, ktoré udelil poisťovni alebo zaisťovni na používanie metódy parametrov špecifických pre podnik, keď:

               a)

               podnik, ktorému bolo udelené schválenie na používanie parametrov špecifických pre podnik, už nespĺňa podmienky uvedené v článku 101 smernice 2009/138/ES a článkoch 218, 219 a 220 delegovaného nariadenia (EÚ) 2015/35;

               b)

               sa za náležite odôvodnených okolností poisťovňa alebo zaisťovňa chce vrátiť k štandardným parametrom, a to tak, že zašle orgánu dohľadu požiadavku, v ktorej uvedie dôvody svedčiace o neprimeranosti parametrov špecifických pre podnik a poskytne o tom listinné dôkazy.

         Článok 7
   Nadobudnutie účinnosti
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 24. marca 2015

            Za Komisiu

            predseda

         Jean-Claude JUNCKER

      (1)  Ú. v. EÚ L 335, 17.12.2009, s. 1.

      (2)  Delegované nariadenie Komisie (EÚ) 2015/35 z 10. októbra 2014, ktorým sa dopĺňa smernica Európskeho parlamentu a Rady 2009/138/ES o začatí a vykonávaní poistenia a zaistenia (Solventnosť II) (Ú. v. EÚ L 12, 17.1.2015, s. 1).

      (3)  Nariadenie Európskeho parlamentu a Rady (EÚ) č. 1094/2010 z 24. novembra 2010, ktorým sa zriaďuje Európsky orgán dohľadu (Európsky orgán pre poisťovníctvo a dôchodkové poistenie zamestnancov) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/79/ES (Ú. v. EÚ L 331, 15.12.2010, s. 48).


title: Vykonávacie nariadenie Komisie (EÚ) č. 931/2012 z  10. októbra 2012 , ktorým sa stanovuje percento prijatia pre vydávanie vývozných povolení, zamietnutie žiadostí o vývozné povolenia a ktorým sa pozastavuje podávanie žiadostí o vývozné povolenia na cukor mimo kvóty

text:
               11.10.2012

               SK

               Úradný vestník Európskej únie

               L 277/7

         VYKONÁVACIE NARIADENIE KOMISIE (EÚ) č. 931/2012
   z 10. októbra 2012,
   ktorým sa stanovuje percento prijatia pre vydávanie vývozných povolení, zamietnutie žiadostí o vývozné povolenia a ktorým sa pozastavuje podávanie žiadostí o vývozné povolenia na cukor mimo kvóty
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1),
   so zreteľom na nariadenie Komisie (ES) č. 951/2006 z 30. júna 2006, ktorým sa stanovujú podrobné pravidlá implementácie nariadenia Rady (ES) č. 318/2006, pokiaľ ide o obchodovanie s tretími krajinami v sektore cukru (2), a najmä na jeho článok 7e v spojení s jeho článkom 9 ods. 1,
   keďže:

               (1)

               V súlade s článkom 61 prvým pododsekom písm. d) nariadenia (ES) č. 1234/2007 sa množstvo cukru, ktoré sa v priebehu hospodárskeho roku vyrobí nad kvótu uvedenú v článku 56 uvedeného nariadenia, môže vyviezť len v rozsahu množstvového limitu stanoveného Komisiou.

               (2)

               Vo vykonávacom nariadení Komisie (EÚ) č. 394/2012 z 8. mája 2012, ktorým sa stanovuje množstvový limit na vývoz cukru a izoglukózy mimo kvóty do konca hospodárskeho roku 2012/2013 (3), sa stanovujú spomínané množstvové limity.

               (3)

               Množstvá cukru, na ktoré sa vzťahujú žiadosti o vývozné povolenia, presahujú množstvové limity stanovené podľa nariadenia (EÚ) č. 394/2012. Malo by sa preto stanoviť percento prijatia pre množstvá, o ktoré sa žiadalo od 1. do 5. októbra 2012. Všetky žiadosti o vývozné povolenia na cukor podané po 5. októbri 2012 by sa preto mali zamietnuť a podávanie žiadostí o vývozné povolenia by sa malo pozastaviť,

         PRIJALA TOTO NARIADENIE:
   Článok 1
   1.   Vývozné povolenia na cukor mimo kvóty, o ktoré sa požiadalo od 1. do 5. októbra 2012, sa vydajú na požadované množstvá vynásobené percentom prijatia 35,073519 %.
   2.   Žiadosti o vývozné povolenia na cukor mimo kvóty podané 8., 9., 10., 11., a 12. októbra 2012 sa zamietajú.
   3.   Podávanie žiadostí o vývozné povolenia na cukor mimo kvóty sa pozastavuje od 15. októbra 2012 do 30. septembra 2013.
   Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 10. októbra 2012

            Za Komisiu v mene predsedu

         José Manuel SILVA RODRÍGUEZ

            generálny riaditeľ pre poľnohospodárstvo a rozvoj vidieka

      (1)  Ú. v. EÚ L 299, 16.11.2007, s. 1.

      (2)  Ú. v. EÚ L 178, 1.7.2006, s. 24.

      (3)  Ú. v. EÚ L 123, 9.5.2012, s. 30.